Chomh maith le hantaigin amháin nó níos mó, d’fhéadfadh comhábhair eile a bheith i vacsaín, ag brath ar an gcineál vacsaíne.
Áirítear leo siúd:
cobhsaitheoirí: chun comhábhair vacsaíne a choinneáil cobhsaí;
aidiúvaigh: feabhsaíonn siad an fhreagairt imdhíonachta ar an vacsaín tríd an bhfreagairt a dhéanamh níos láidre, níos tapúla agus níos leanúnaí le himeacht ama – sampla de sin is ea alúmanam;
támháin: is substaintí neamhghníomhacha iad sin, amhail uisce, nó clóiríd sóidiam (salann), chomh maith le leasaithigh nó cobhsaitheoirí a chuidíonn leis an vacsaín a choinneáil seasmhach le linn stórála, agus í á coinneáil gníomhach dá réir.
Déantar rialú ar gach comhábhar vacsaíne ar bhonn leanúnach chun a áirithiú go bhfuil siad ann ag leibhéil ina léiríonn an fhianaise go bhfuil siad sábháilte. Déanann rialtóirí seiceálacha gur mó na buntáistí ná aon riosca frithghníomhaithe ina n-aghaidh.
I gcineálacha vacsaíní ar leith d’fhéadfadh go mbeadh rianta substaintí eile ann a úsáidtear sa phróiseas déantúsaíochta, amhail ubh-albaimin (próitéin atá le fáil in uibheacha) nó neoimícin (antaibheathach).
Nuair a bhíonn na substaintí sin le fáil ar leibhéal a d’fhéadfadh frithghníomhú a thionscnamh i nduine íogair nó i nduine a bhfuil ailléirge air/uirthi, dearbhaítear go bhfuil siad ann san fhaisnéis a chuirtear ar fáil d’oibrithe cúraim sláinte agus d’othair faoin vacsaín. Mar shampla, luafar i mbileog an phacáiste aon réamhchúraimí speisialta le vacsaín a úsáid i ndaoine a bhfuil ailléirgí ar leith orthu, amhail rianta uibhe i ndaoine a bhfuil ailléirge uibhe orthu.